รู้เก็บ รู้ใช้ สบายใจ
การปลูกฝังความรู้ด้านการบริหารการเงินให้กับเด็กเป็นสิ่งจำเป็น ไม่ว่าจะเป็นการเริ่มต้นตั้งแต่การออมเงิน การจับจ่ายใช้สอย วางแผนการเงินในอนาคต รวมไปถึงการลงทุน ซึ่งเป็นส่วนสำคัญสำหรับอนาคตความมั่งคั่งของตนเอง ครอบครัว และประเทศได้
16 ก.ย. 2558

การปลูกฝังความรู้ด้านการบริหารการเงินให้กับเด็กเป็นสิ่งจำเป็น ไม่ว่าจะเป็นการเริ่มต้นตั้งแต่การออมเงิน การจับจ่ายใช้สอย วางแผนการเงินในอนาคต รวมไปถึงการลงทุน ซึ่งเป็นส่วนสำคัญสำหรับอนาคตความมั่งคั่งของตนเอง ครอบครัว และประเทศได้
จากข้อมูลของสำนักงานเศรษฐกิจการคลัง (สศค.) ที่ทำการสำรวจระดับความรู้ทางการเงินของคนไทยทั้งประเทศ เมื่อปี 2556 ในภาพรวมพบว่าคนไทย 14 ล้านคน หรือคิดเป็น 25.7% ของประชากรทั้งหมด ยังขาดความรู้และพฤติกรรมทางการเงิน โดยเฉพาะกลุ่มอาชีพอิสระ กลุ่มอาชีวะ และอุดมศึกษา มีปัญหาในสัดส่วนสูง จึงจำเป็นจะต้องมีการให้ความรู้และข้อมูลที่เป็นประโยชน์ มิเช่นนั้นอาจกลายเป็นปัญหาหนี้ครัวเรือนตลอดจนปัญหาหนี้นอกระบบได้
สะท้อนว่าคนไทยขาดความรู้ด้านการเงิน ซึ่งเป็นเรื่องที่ทุกฝ่ายจะต้องเข้าช่วยเหลือให้ความรู้ด้านการเงิน และถือว่าเป็นความรับผิดชอบต่อสังคม
ล่าสุด สมาคมธนาคารไทย ซึ่งประกอบด้วย 15 ธนาคารพาณิชย์ ชมรม CSR สมาคมธนาคารไทย ร่วมกับภาคสังคมนำโดยสภาองค์การพัฒนาเด็กและเยาวชนในพระราชูปถัมภ์ฯ และองค์กรภาคีอีก 5 แห่ง คือ ศูนย์คุ้มครองผู้ใช้บริการทางการเงิน ธนาคารแห่งประเทศไทย ตลาดหลักทรัพย์แห่งประเทศไทย ชมรม CSR สมาคมธนาคารไทย เครือข่ายนักพัฒนารุ่นใหม่ภาคตะวันตก และสำนักงานคณะกรรมการป้องกันและปราบปรามการทุจริตแห่งชาติ เพื่อร่วมกันเผยแพร่ความรู้ทางการเงินส่วนบุคคลขั้นพื้นฐาน ความรู้เรื่องภัยทางการเงินและสิทธิหน้าที่ของผู้ใช้บริการทางการเงิน และการต่อต้านการทุจริตให้แก่นักศึกษาระดับอุดมศึกษา
ภายใต้โครงการ “รู้เก็บ รู้ใช้ สบายใจ” หรือ Saving for Change เพื่อปฏิรูปความรู้พื้นฐานทางการเงินให้แก่เยาวชนในระดับอุดมศึกษา ให้มีความรู้ด้านการวางแผนการเงินอย่างบูรณาการ ภายใต้หลักสูตร 4 รู้สู่ความมั่งคั่ง คือ รู้เป้าหมาย รู้ใช้จ่าย รู้จักออม รู้ลึกลงทุน
โครงการนี้ถือว่าเป็นโครงการระยะที่ 2 ที่มีภารกิจมุ่งมั่นที่จะสร้างเยาวชนที่มีความรู้พื้นฐานทางการเงินที่ถูกต้องตลอดจนมีส่วนช่วยปฏิรูปการยกระดับรายได้ประชากรให้ก้าวพ้นกับดักรายได้ปานกลาง (Middle Income Trap) ซึ่งเป็นรากฐานสำคัญของระบบเศรษฐกิจและสังคมที่เข้มแข็งต่อไป